Subject: Wind, teksti
From: "Kari Kitti" <[email-masked]>
Date: Thu, 19 Jul 2012 23:00:43 +0300

Katon aukaisu  http://www.youtube.com/watch?v=u2ubxMQENoQ

                                                                                                                Wind

Elokuuhunkin löytyi vielä avoauto, mutta huomasin juuri että sitäkään ei taida löytyä 1:1 kokoisena yhtään kappaletta maastamme. 
Kylläpäs nyt sattuikin kesän kolmanneksi avoautoksi jälleen Suomesta katsottuna harvinainen malli, keski- ja etelä-Euroopassa näitä näkee ihan liikenteen seassa.
Maaliskuussa 2010 Geneven autonäyttelyssä esitelty Wind on tehtaan ilmoituksen mukaan coupé-roadster tyyppinen kompaktin kokoinen avoauto.
Se perustuu uuden Twingon pohjalevyyn ja siinä on millilleen sama akseliväli kuin Twingo Sportissa.
Moottoreina käytetään joko tuttua Tce 1,2 pikku-turboa, josta löytyy heppoja tasan 100 tai toista voimanlähdettä joka on 1,6 litrainen 16v ja vastaavasti siinä on hummia 133 kipaletta.  

Oikean kokoisen Windin katon liukuminen tavarasäiliön kannen alle kestää vain 12 sekuntia, pienoismallissa ei valitettavasti ole vastaavaa toimintoa.
Netin ihmeellisen maailman ansiosta voimme kyllä ihailla sitä 12 sekunnin tapahtumaa täältä.
Sen sijaan auton mukana tuli irrallinen kattopala, jonka voi mielensä mukaan laittaa paikalleen tai pitää pakkauslaatikossa kuten minä. Tosin jos sitä palasta joskus tarvitsee esim. valokuvausta varten niin silloinhan sitä ei tietenkään löydä satojen tyhjien laatikoiden joukosta.

Ottamaani kuvasatoa tarkastellessa totesin että Wind on niitä autoja joita mieluummin kuvataan takaviistosta tai sivusta, jotenkin sen muodot ovat kaikki keskittyneet takapäähän, keula on jotenkin tavanomainen.
Se nyt on puhdas makuasia, mutta näyttää suurin osa netistäkin löytyneiden kuvien ottajista olevan samaa mieltä. 

Tämän valmistajan autot ovat perinteisesti aina olleet hyvälaatuisia ja yksityiskohtaisia, joten tämäkään ei tee poikkeusta siinä suhteessa.
Mittariston viisarit (4 kpl) ja radion säätönappulat ovat hyvin näkyvissä, jopa käsijarrukahvan nuppi on oikean värinen.
Pienoismallin varustetason määrittely on hieman vaikeaa, mutta ilmeisesti se kahdesta mahdollisesta Dynamique ja Exception versiosta on tuo ensimmäinen.
Siinä on Dynamiguen salaperäiset kyhmyt mittariston lipassa, sekä ilmeisesti lisävarusteena saatava oven kiinnivetoremmi (?) sisäpuolella.
Täytyypä tutkia noita asioita jos vielä joskus näkee 1:1 Windin luonnossa.
17 tuuman Sphynx vanteet puolestaan viittaavat Exception versioon jossa ne ovat vakiona. 

Windin takalasi on todella matalaa sorttia, ja sen kuvaamiseen tarvittiin monta otosta ennen kuin tarkennus asettui kohdalleen. No tulihan siinä samalla lisäjarruvalokin mukaan kuvaan.

Molemmat vertailukuvat ovat otettu syksyisellä Nizzan reissulla 2011, Wind Gordini löytyi paikallisen Renault-liikkeen pihalta sateisena päivänä joten kuva on hieman hämärän oloinen.

Pienoismallin valmistaja on Saksalainen Minichamps, kaverini osti sen minulle vuonna 2010 suoraan ns. "pääkallopaikalta" eli Renaultin L´Atelier-myymälästä Champs Elyséeltä.
Joten siinä on myös mukana varaosanumero 77 11 428 313, tätä mallia on saatavana myös sinisenä, punaisena sekä myös Gordini versiona.

Kari Kitti